FC Groenwit Wolfen is 'n sokkerklub uit Bitterfeld-Wolfen in die deelstaat Sakse-Anhalt in Duitsland. Die klub is in 1919 as Wolfener Ballspielclub gestig. Teen ongeveer 1945 is die klub herdoop na VfL Wolfen en later na IG Farben Sportverein. Na die Tweede Wêreldoorlog is die klub deur die Geallieerdes ontbind en eers op 15 Desember 1948 herstig as Betriebssportgemeinschaft Chemie Agfa Wolfen (die filmmaatskappy Afga het 'n groot fabriek in Wolfen gehad). In 1957 het die klub weer sy naam verander deur die “Afga” uit te laat (die maatskappy se fabrieke in Oos-Duitsland is deur die kommunistiese regering genasionaliseer en na ORWO herdoop), nadat daar met BSG Aktivist Sandersdorf saamgesmelt is. Die klub was relatief suksesvol in die DDR – daar is 24 seisoene in die DDR-liga deurgebring (die Oos-Duitse tweede liga) en in 1956 is die kwarteindstryd van die FDGB-beker gehaal deur SC Lok Leipzig in die ronde van 16 te verslaan. Die klub is in die kwarteindstryd deur ASK Voorwaarts Berlyn uitgeskakel. In 1990 is die klub herdoop as SG Chemie Wolfen en op 21 Januarie 1994 het die sokkerafdeling onafhanklik geraak as FC Groenwit Wolfen.